El comitè tècnic del pla de Protecció Civil de Catalunya (PROCICAT) ha avalat aquest dijous que prop d'1,4 milions de mascaretes sobrants del lot que s'havia enviat al transport públic es destini a les residències de gent gran públiques i privades. En un comunicat, han explicat que els elements protectors es faran arribar en els propers dies als centres per oferir una "millor protecció" a treballadors i residents. Es tracta d'un lot enviat pel govern espanyol que s'ha repartit a més de 130 nodes i intercanviadors del transport públic català. El Ministeri d'Interior ja havia determinat que el romanent s'havia de distribuir entre residencies o organismes de l'àmbit social.  El Departament de Salut ha autoritzat la característiques tècniques de les mascaretes i que fossin distribuïdes a les residències per ser utilitzades per  professionals no sanitaris en espais no contaminats. La conselleria ha recordat que aquests elements no són aptes per ús sanitari ni tampoc en àrees contaminades de residències.

Summary: 1,4 milions de mascaretes sobrants que es van enviar al transport públic es destinaran a les residències


La consellera d'Ensenyament, Meritxell Ruiz, ha inaugurat oficialment aquest divendres l'Escola de l'Estany (Moianès). L'equipament, que destaca per la seva funcionalitat i lluminositat, ja fa un parell de cursos que funciona integrada a la ZER Moianès Llevant i actualment acull 34 alumnes. Durant la visita, Ruiz ha refermat l'aposta del Departament per les escoles rurals i n'ha destacat que la peculiaritat del seu entorn fa que es converteixi en una eina educativa més que ajuda en el procés d'aprenentatge dels infants. La titular d'Ensenyament ha avançat que l'Escola de l'Estany participarà el curs vinent en una prova pilot perquè el centre pugui acollir els alumnes de P1 i P2 i facilitar als pares la conciliació laboral i familiar. La consellera d'Ensenyament, Meritxell Ruiz, ha destacat la satisfacció per poder inaugurar un edifici nou i modern com el de L'Escola de l'Estany demostrant així l'aposta del Departament per les escoles rurals del país. El nou centre disposa d'una plantilla de quatre mestres, tres de primària, i comparteix amb les altres escoles de la ZER(Collsuspina, Castellcir i Sant Quirze Safaja) els mestres especialistes. Ruiz ha assenyalat que aquest tipus d'escoles són una mica "la joia de la corona" de l'educació del país. La nova escola de l'Estany ha tingut un cost de 1,35 MEUR. Durant el parlament de la consellera, Ruiz ha posat l'accent en els beneficis que té per al procés d'aprenentatge dels alumnes el fet que les escoles rurals tinguin tan a prop "un entorn tan magnífic com aquest". Perquè permet als nens i nenes experimentar amb tot allò que tenen a l'entorn natural més immediat. D'altra banda, Meritxell Ruiz també ha destacat que ha pogut comprovar com a l'Escola de l'Estany s'està treballant perquè més enllà d'adquirir coneixements, els alumnes adquireixin "capacitats i destreses" i saber treballar en equip. En un món on la quantitat de coneixement a l'abast és molt gran, "necessitem treballar amb l'altre, necessitem que l'altre ens ajudi a explicar".  Ruiz també ha explicat que l'any vinent l'Escola de l'Estany formarà part d'una prova pilot per a alumnes de P1 i P2. El projecte permetrà l'acollida d'aquests infants a les escoles "perquè som conscients que és difícil conciliar l'àmbit familiar i laboral". Ruiz ha destacat que la iniciativa ha estat molt benvinguda sobretot en municipis petits com el de l'Estany. Acompanyada de la delegada de la Catalunya Central, Laura Vilagrà, Meritxell Ruiz també ha inaugurat aquest divendres la nova secció d'institut de Calldetenes (Osona).

Summary: La consellera Ruiz destaca que l'entorn a l'escola rural actua com una eina de valor afegit en el procés d'aprenentatge


Els consells professionals de TV3 i Catalunya Ràdio s'han sumat a les condemnes que han sortit des del col·lectiu periodístic contra l'agressió que un càmera de Telemadrid ha sofert aquest dimecres en el transcurs de la concentració convocada per Ciutadans. A través de les xarxes socials, els dos consells professionals han difós un missatge conjunt en què, a banda de la condemna, reproven els "atacs a la llibertat d'expressió". També recriminen les "estratègies" per "atiar la confrontació".

Summary: Els conseller professionals de TV3 i Catalunya Ràdio condemnen l'agressió al càmera de Telemadrid


El secretari general de la formació morada a l'Estat demana respecte per "l'autonomia i la sobirania" de les formacions que impulsen el nou partit ACN Madrid.-El secretari general de Podem a l'Estat, Pablo Iglesias, s'ha mostrat optimista i alhora convençut que els comuns "podran solucionar els obstacles lògics" de la creació del nou espai, que té marcat al calendari el 8 d'abril com a data de l'assemblea fundacional. Després que la direcció de Podem Catalunya hagi assegurat ara que "no es donen les condicions" per participar-hi en una piulada a Twitter, Iglesias ha demanar respecte per "l'autonomia i la sobirania" de les quatre formacions que impulsen el nou espai, "un procés esperançador i molt difícil". Sense detallar-ne el contingut, Iglesias ha assegurat des del Congrés que ha parlat tant amb el líder de Podem a Catalunya, Albano Dante Fachin, com amb Xavier Domènech, artífex del nou espai.  Iglesias ha constat que "els processos de negociació i els primer passos" del nou partit generen dificultats però ha reiterat també que la confluència d'ICV, BComú, EUiA i Podem ha de servir de referència a l'Estat "en clau de germanor". "Estic convençut que s'entendran, que hi haurà acord", ha reblat.

Summary: Iglesias, convençut que els comuns "podran solucionar els obstacles lògics" després que Podem se n'hagi desmarcat


Coscubiela espera que els independentistes s'ho repensin perquè res "justificaria l'actitud de menyspreu i degradació" al Parlament ACN Barcelona.-El portaveu parlamentari de CSQP, Joan Coscubiela, ha acusat JxSí i la CUP "d'aplicar la piconadora" als drets dels diputats dels altres grups en la ponència de la proposta de reforma del reglament. En aquest sentit, ha advertit que si finalment s'imposen les tesis dels independentistes el Parlament "veurà degradada la seva qualitat democràtica". Coscubiela, que ha assegurat que a JxSí i CUP "els molesta el dret", els ha convidat a "pensar-s'ho" perquè considera que res "justificaria una actitud de menyspreu i degradació" de la cambra. Seria una situació "d'excepcionalitat democràtica", ha advertit Coscubiela en roda de premsa al Parlament.  En aquest context, Coscubiela ha assegurat també que tirar endavant la proposta de tramitació per lectura única situaria el Parlament "en un règim molt menys democràtic" que el Congrés dels Diputats. "Ens preocupa molt aquesta actitud perquè no es pot avançar en noves fites de més democràcia trepitjant els drets democràtics", ha afegit Coscubiela.  A més, ha criticat amb duresa que la Mesa de la ponència hagi "denegat" la petició de CSQP d'un informe als lletrats sobre la reforma del reglament. Per tot plegat ha reclamat que s'escoltin les seves esmenes i ha cridat a reforçar majories per "impedir futures i eventuals cacicades": per exemple que la lectura única no es pugui fer servir per modificar normes i lleis "importants" com l'Estatut.  CSQP amb Marc Bertomeu D'altra banda, el portaveu parlamentari de CSQP ha donat ple suport del grup al seu exassessor Marc Bertomeu, que Podem va acomiadar a principis de maig. "És una crisi que es produeix a fora però que esclata dins del grup", ha admès Coscubiela sobre l'acomiadament, dies després que Bertomeu decidís mantenir candidatura a la direcció dels comuns, del qual Podem, la formació de què depenia Bertomeu com a treballador, decidís desmarcar-se'n. "Va ser contractat a decisió del conjunt del grup, ha treballat pel conjunt, a plena satisfacció i no veiem cap raó per la qual s'hagi de prescindir els seus serveis", ha reblat. "En aquests termes ens mantindrem i esperem que la capacitat de reflexió ens permeti trobar una sortida que només pot ser restituir la situació", ha sentenciat Coscubiela.

Summary: CSQP acusa JxSí i la CUP "d'aplicar la piconadora" als drets dels diputats amb la reforma del reglament


L'Ajuntament de Figueres vol que entre les onze de la nit i les vuit del matí només es pugui comprar i consumir alcohol en bars i restaurants, prohibint-ne la venda en botigues que obren durant tota la nit. Aquesta és una de les principals modificacions que preveu introduir a l'ordenança de civisme, conjuntament amb la prohibició de reproduir música al carrer, ja sigui amb instruments o amb altaveus. Totes aquestes accions seran sancionades, com també ho seran les persones que facin acrobàcies o jocs d'habilitat amb monopatí o similars fora dels parcs destinats a aquestes pràctiques. El govern local ja ha enviat la proposta als grups de l'oposició perquè puguin incloure les seves aportacions abans de portar-la al ple. El vicealcalde responsable de Seguretat, Pere Casellas, ha destacat que l'objectiu de les modificacions és mantenir "un clima de civisme, convivència social i respecte mutu" a la ciutat. L'ordenança també es modificarà perquè sigui més àgil a l'hora d'aplicar sancions.

Summary: Figueres vol limitar la venda i el consum d'alcohol als bars i restaurants a partir de les onze de la nit


Persones a favor del projecte de Ferran Adrià a Cala Montjoi han iniciat una recollida de signatures a través d'Internet per defensar la creació de la BulliFoundation. La petició es vehicula a través de la plataforma Change.org i en un dia ja ha recollit 150 signatures. S'adreça tant a l'Ajuntament de Roses (Alt Empordà) com a tots els partits polítics amb representació al Parlament. Els impulsors defensen que és un "equipament únic al món" i demanen a polítics locals, comarcals i regionals que posin en marxa els mecanismes per facilitar que el xef pugui fer realitat el seu projecte al Cap de Creus. Actualment, s'estan executant les obres d'ampliació del 20% de la futura fundació. Per completar el projecte, cal modificar la llei. L'oposició de part del territori i dels ecologistes va fer que el Govern, d'acord amb Ferran Adrià, aturessin la tramitació fa un any.

Summary: Recullen signatures a través d'Internet per defensar el BulliFoundation de Ferran Adrià a Cala Montjoi


La Junta de Tractament de Lledoners ha acordat l'aplicació de l'article 100.2 a Raül Romeva i Oriol Junqueras. Podran sortir tres dies a la setmana durant sis hores per treballar, sempre entre setmana, segons ha informat la Secretaria de Mesures Penals, Reinserció i Atenció a la Víctima. Ja han sortit de la presó mitjançant l'aplicació d'aquest article altres presos independentistes, com ara Jordi Cuixart, Jordi Sànchez, Quim Forn, Carme Forcadell i Dolors Bassa. Alguns ho han fet per treballar, altres per fer voluntariat o per cuidar de familiars d'edat avançada.

Summary: La Junta de Tractament de Lledoners acorda l'aplicació de l'article 100.2 a Raül Romeva i Oriol Junqueras


La CEPTA posa en dubte el bon manteniment de les autopistes AP-7 i AP-2 quan acabin les concessions actuals, entre els anys 2019 i el 2021. Segons la patronal tarragonina, el Ministeri de Foment haurà d’assumir uns 13,6 MEUR anuals per mantenir els 170 quilòmetres d’autopista que passen per la demarcació de Tarragona i que revertiran a l’Estat. Segons el cap del gabinet d’estudis de la CEPTA, Juan Gallardo, els recursos per mantenir les autopistes en bones condicions han de sortir dels pressupostos generals de l’Estat i no han de comportar una major pressió fiscal als usuaris. En tot cas, la patronal defensa que, si es decideix implementar un model de vinyeta, s’apliqui al conjunt de la xarxa d’alta capacitat de l’Estat perquè no sigui “discriminatori”.  El darrer observatori empresarial de l’entitat posa el focus en el futur de les autopistes de peatge que passen per la demarcació de Tarragona. La gran incògnita és saber com s’assumirà el manteniment dels diferents trams un cop acabin les concessions. El primer que es preveu alliberar és de l’AP-7 entre Tarragona i Alacant el 31 de desembre del 2019, mentre que el 31 d’agost del 2021 acabaran les concessions  de l’AP-7 entre Tarragona i la Jonquera, i de l’AP-2 entre Saragossa i Mediterrani.  La finalització de la concessió deixarà sense finançament les tasques de conservació i manteniment que ara assumeixen les concessionàries. Segons estimacions de l’associació ACEX, es calcula un cost de 80.000 euros anuals per quilòmetre d’autopista, la qual cosa significa que mantenir els 170 quilòmetres d’autopista que s’alliberaran a la demarcació de Tarragona pot suposar uns 13,6 MEUR l’any.  La CEPTA ha alertat que aquest import significa gairebé la meitat de la licitació total realitzada pel govern espanyol a la demarcació l’any 2017. Per aquest motiu, el cap del gabinet d’estudis de la patronal, Juan Gallardo, ha manifestat que tenen “dubtes” que Foment pugui fer-hi front. Gallardo ha valorat que actualment les autopistes tenen un bon manteniment, però que una davallada dels estàndards podria repercutir negativament en sectors com el transport i el turisme.  La patronal tarragonina aposta perquè els recursos de conservació i manteniment surtin dels pressupostos generals de l’Estat i recorda l’existència dels impostos als hidrocarburs. L’entitat descarta, d’entrada, peatges alternatius o una major pressió fiscal als usuaris, però no veuria amb mals ulls que es fes pagar una taxa per circulació a tota la xarxa d’alta capacitat de l’Estat. Aquest concepte seria similar a “l’eurovinyeta”, però des de la CEPTA defensen que caldria aplicar-lo a tots els vehicles usuaris de la xarxa.  Davant la disparitat de criteri entre el govern espanyol i la Generalitat sobre la vinyeta, la CEPTA insisteix que el model hauria de ser homogeni a tot l’Estat i no discriminatori, per la qual cosa proposa encetar un debat a tots nivells. L’objectiu ideal, reconeix l’entitat, seria disposar d’un model únic a Europa. La patronal admet que una nova taxa perjudicaria el sector del transport perquè ja assumeix un important grau de fiscalitat, però constata que l’esforç estaria més repartit entre tots els usuaris de l’Estat.    L’estudi de la CEPTA valora positivament la finalització de les concessions de les autopistes per al sector de transport. Segons aquest observatori, l’estalvi per a un vehicle pesant seria de 13.000 euros l’any si fa dos viatges per setmana entre Tarragona i Alfajarín (Saragossa); de gairebé 9.000 euros cada any a raó dos viatges setmanals entre Tarragona i Sagunt, i de 4.400 euros entre Tarragona i Barcelona si també es fan dos desplaçaments per setmana.  Aposta pel desdoblament de l’N-340 D’altra banda, la patronal tarragonina defensa el desdoblament de l’N-340 a les Terres de l’Ebre i al Penedès, l’impuls de l’A-27 entre Valls i Montblanc, i el perllongament de l’autovia C-14 fins a la plana de Lleida. Per contra, la CEPTA creu que el desdoblament de l’N-240 entre Montblanc i Lleida no està prou justificat, atès que l’AP-2 registra una intensitat mitjana de trànsit que no arriba als 10.000 vehicles diaris.

Summary: La CEPTA vol que Foment assumeixi el manteniment de l’AP-7 i l’AP-2 quan acabin les concessions


El president parlamentari d'ERC, Sergi Sabrià, ha sentenciat que "avui" el seu és un "no claríssim" al suport als pressupostos de l'Estat espanyol.  En aquest sentit, ha recordat que des d'ERC van ser "molt explícits" amb la necessitat de "gestos concrets" en l'àmbit judicial amb els presos i en el polític amb una mesa de negociació per discutir sobre el futur de Catalunya, i ha retret que "no només no se n'ha produït cap, sinó que la justícia s'ha expressat amb una violència superior a la que tothom podia esperar". En una roda de premsa a la seu del partit, Sabrià també ha afirmat que a Catalunya s'està treballant en uns "bons" pressupostos que posaran "el 'no' molt difícil" i que esperen aprovar amb una majoria "consistent", en referència a la negativa dels comuns a donar-hi suport si els independentistes no aproven els comptes espanyols.

Summary: Sabrià, sobre els pressupostos de l'Estat: "El nostre és un 'no' claríssim, no s'ha produït cap gest"


El Consell Comarcal del Segrià ha anunciat que impulsarà una taula amb tots els agents implicats per donar atenció i fer seguiment de la situació amb què es troben la quarantena de temporers de la fruita aïllats preventivament a l'alberg de Seròs per haver estat en contacte amb companys de feina que han donat positiu per covid-19. L'ens supramunicipal convocarà “de forma urgent” una reunió amb la participació del Departament de Salut, l'Ajuntament, l'Empresa de Treball Temporal (ETT) que contracta els temporers i l'empresa propietària de l'alberg. A més, el Consell preveu fer-ho extensiu a la resta de municipis del Segrià si es detecten més casos. Des del Consell Comarcal s'han mantingut converses amb l'ETT que ha afirmat haver complert totes les obligacions que estableix la llei en matèria tant de contractació com de seguretat laboral. També ha indicat que ha estat permanentment en contacte amb el personal responsable de l'alberg i amb el Departament de Salut, i ha afegit que a data d'avui encara no ha rebut els resultats de les proves de la covid-19 dels temporers aïllats.

Summary: El Consell Comarcal del Segrià impulsa una taula per fer seguiment dels temporers aïllats a l'alberg de Seròs


La CUP retreu a la vicepresidenta del govern espanyol, Soraya Sáenz de Santamaría, que justifiqui l'èxit de la manifestació independentista de Brussel·les al fet que els manifestants tenen DNI espanyol i que és per això que poden viatjar. "Només faltaria que no poguéssim viatjar lliurament. Ja n'hi ha alguns que no ho poden fer perquè si tornen els arrestaran per les seves idees polítiques", ha etzibat la número 6 de la CUP per Barcelona, Bel Olid. "Tenim molt clar que ara tenim un DNI espanyol perquè no podem emetre documentació, quan ho poguem fer viatjarem amb els nostres paers de la república catalana sense cap mena de problema com fan tots els països normals", afegeix Olid. La candidata cupaire ha celebrat també l'èxit de la marxa: "És molt positiu que tanta gent s'hagi pogut mobilitzar per dur el poder popular als carrers". Alhora, però, lamenta que l'actual Unió Europea no vulgui escoltar els seus ciutadans i que només es facin cas "entre els poderosos" "La veu de l'independentisme s'està sentint molt, però Europa no ens vol escoltar", es lamenta Olid. La número 6 de la CUP per Barcelona considera igualment important "portar el clam als carrers" per denunciar l'existència de presos polítics. La CUP ha decidit fer-ho a través de la militància i sense enviar-hi cap candidat a les llistes per "no fer la marxa un acte electoral".

Summary: La CUP respon Santamaría: "Només faltaria que no poguéssim viatjar lliurement"


El nombre de pacients amb un infart agut de miocardi que van alertar el sistema sanitari va disminuir un 31% entre la primera i la segona quinzena de març. En les dues primeres setmanes, van ser 176 pacients i en les dues següents, 122. És a mitjan març quan es decreta el confinament i irromp la crisi sanitària pel coronavirus. "Sembla que les persones han tingut més por a la covid-19 que a l'infart", apunta la presidenta del Comitè Científic del Codi Infart i cardiòloga de la Unitat de Crítics Cardiovasculars de Vall d'Hebron, la doctora Rosa-Maria Lidón, que adverteix que aquest pot ser un "efecte col·lateral" del virus i recorda la importància de trucar al telèfon 112 davant de qualsevol símptoma, com dolor toràcic, el més freqüent. Per a la doctora Lidón, del Servei de Cardiologia de Vall d'Hebron, la crisi de la covid-19 ha influït sense cap mena de dubte en els pacients amb infart agut de miocardi (IAM) en la seva expressió més important, que és l'infart amb l'elevació del segment ST, perquè requereix un tractament l'eficàcia del qual va molt lligada al temps que es tarda a rebre'l. Quan un pacient avisa per la sospita de patir un infart, s'activa un protocol d'actuació urgent. És el Codi Infart.  Ja a l'inici de la pandèmia, els deu hospitals en xarxa de l'atenció al Codi Infart van notar una davallada en el nombre de pacients. Per això van començar a fer, a més dels registres habituals, un seguiment setmanal exhaustiu per part d'una epidemiòloga de la possible afectació de la pandèmia del coronavirus en la disminució dels codis IAM. Segons el primer informe, consultat per l'ACN i que recull les dades dels deu hospitals de referència per a infarts, aquesta disminució entre les dues quinzenes de març s'ha mantingut en la primera d'abril, amb 89 pacients (27% menys que la quinzena anterior).  "Podríem dir que hi ha menys infarts? L'estrès laboral o la contaminació han baixat i això pot haver condicionat que n'hi hagi hagut menys. És el que hem d'analitzar amb calma. Però, pel que hem vist a la pràctica dels pacients que arribaven als hospitals, sembla que les persones han tingut més por a la covid que a l'infart, n'han minimitzat els símptomes i no han volgut consultar", adverteix la doctora Lidón.  A l'Hospital Vall d'Hebron, es van activar 43 codis per infart l'abril de l'any passat mentre que enguany, n'han estat 22 -dades corresponents quan faltaven dos dies per acabar el mes-. Això significa una reducció de prop del 50%. "Nosaltres hem mantingut sempre una unitat neta de covid-19 per al tractament del malalt crític cardiovascular. I com el Vall d'Hebron, els altres centres", recalca la cardiòloga per dissipar la por de les persones que puguin patir un infart i que no han d'esperar a l'hora de trucar al 112, que sap què ha de fer davant de la sospita. La presidenta del Comitè Científic del Codi Infart demana confiança en el sistema sanitari perquè "abans i ara està organitzat per atendre els pacients amb aquestes malalties".  "Estàvem veient els infarts com els vèiem fa deu o quinze anys" Però no només s'ha reduït el nombre de pacients que han alertat el sistema sanitari, sinó que també han tardat molt més a sol·licitar ajuda. L'infart s'agreuja a mesura que passa el temps i l'eficàcia de la teràpia de reperfusió -que requereix l'infart amb elevació del ST- es veu molt afectada per quant es tarda a arribar a l'hospital. "Estàvem veient els infarts com els vèiem fa deu o quinze anys, abans de muntar la xarxa del Codi Infart, quan els malalts arribaven tard. I això és molt preocupant. No només per la mortalitat que hi pugui haver hagut ara per l'infart sinó perquè infarts més greus impliquen pitjor qualitat de vida", afirma.  "Estem patint els efectes col·laterals de la covid-19. Com a societat ens hem centrat en aquesta malaltia perquè és molt important. N'hem transmès la gravetat. Els nostres malalts han dit 'la covid mata'. Però és que l'infart també. I altres patologies cardíaques que els malalts no estan consultant quan s'ha de fer", alerta la doctora. Tots aquestes circumstàncies condicionen un empitjorament de la morbimortalitat (persones afectades per una malaltia i persones que moren per aquesta causa) a curt, mitjà i llarg termini.  Trucar al 112 El missatge de la doctora Lidón és clar. Davant de símptomes d'alteració toràcica important, s'ha d'avisar el 112 sense esperar. Els professionals del telèfon d'emergències sabran com respondre a la situació i enviaran una unitat al domicili per a un diagnòstic acurat. Els símptomes més freqüents de l'infart són dolor toràcic, sovint amb irradiació als braços o altres parts del cos; dificultats per respirar; ardor; malestar o mareig. "L'infart és una patologia que pot comprometre la vida. La natura ens envia senyals per poder actuar", diu la cardiòloga.

Summary: Els pacients que avisen d'un infart cauen un 31% entre la primera quinzena de març i la segona, marcada per la covid-19


La diputada de la CUP-Crida Constituent Maria Sirvent ha seguit aquest dimarts la línia del seu company de partit Carles Riera i ha rebutjat els pressupostos del Govern per al 2020. "Nosaltres no coneixem ni tan sols la proposta dels comptes, l'únic que ens han presentat són grans xifres", ha recalcat Sirvent en la presentació en societat de la plataforma 'Aturem la Llei Aragonès'. "Per tant, no veiem que la política i l'acció política d'aquest Govern concordi amb els objectius de la CUP-Crida Constituent", ha sentenciat la dirigent cupaire, que també ha descartat el govern de concentració com a resposta a la sentència del Suprem. "Es tracta d'una coacció convencional en una situació excepcional. Voldríem saber quins són els objectius polítics del Govern per voler fer un executiu de concentració", s'ha preguntat en veu alta Sirvent, que considera que la política del Govern Torra-Aragonès "està molt allunyada dels seus discursos i de defensar una serveis públics de qualitat".

Summary: La CUP manté el rebuig als pressupostos: "No veiem que la política del Govern concordi amb els nostres objectius"


Retreu al president espanyol que ho digui just quan fa tres anys dels escorcolls al Departament d'Economia ACN Barcelona.-El vicepresident del Govern, Pere Aragonès, ha afirmat aquest dilluns que les declaracions del president del govern espanyol, Pedro Sánchez, acusant el president de la Generalitat, Quim Torra, de judicialitzar el conflicte polític català "no són acceptables" i ha subratllat que qui acusa és la Fiscalia, que depèn de l'executiu de Sánchez. "Ara sembla que diu  no la controla tant", ha comentat a Ràdio 4 Aragonès, que ha recordat que fa un any en campanya electoral va deixar clar que depenia de l'executiu. Pel vicepresident, que també ha criticat Sánchez que fes aquestes afirmacions just quan s'han complert tres anys dels escorcolls al Departament d'Economia, si l'Estat vol resoldre el conflicte polític "ha de fer molts més esforços". Sobre la resposta del president de la Generalitat, que aquest diumenge va dir a Sánchez que era "un tros quòniam", Aragonès ha restat importància a la crítica i ha dit que és una expressió de "les més suaus" que ha escoltat darrerament en política. Segons el vicepresident de la Generalitat, cal que Sánchez demostri que vol resoldre el conflicte polític català i ho situï com una "prioritat". En aquest sentit, ha criticat al PSOE un "excés de tacticisme a curt" i que "només pensa a quinze dies vista". Per Aragonès, cal començar "desjudicialitzant" i "corregir" la política duta a terme per l'anterior govern de Mariano Rajoy, que "va fer que jutges i fiscals responguessin a un reclam polític". "Això s'ha de corregir, calen passos clars", ha dit.

Summary: Aragonès creu que les acusacions de Sánchez a Torra de judicialitzar el conflicte català "no són acceptables"


Els Mossos d'Esquadra i la Guàrdia Urbana de Barcelona incrementaran properament la seva presència als carrers per incrementar la seguretat de la ciutat, sobretot en zones i moments molt concorreguts. També s'estudiarà la col·locació d'elements fixos i s'augmentarà la presència de mòbils permanents o temporals en enclavaments importants de la capital catalana. Un grup específic sorgit de la Junta Local de Seguretat estudiarà les mesures.

Summary: Mossos i Urbana incrementaran la presència policial als carrers de Barcelona


Adif ha obert el concurs públic per millorar el tancament de les vies del tren a Badalona. Aquesta actuació, que l'entitat pública ha xifrat en 382.556 euros, té l'objectiu de garantir l'estat de les tanques per prevenir actes vandàlics, robatoris, abocaments de residus, així com evitar el pas de vianants per zones no autoritzades. L'alcalde de Badalona, Álex Pastor, ha celebrat que el gestor d'infraestructures "estigui complint els compromisos que havia assolit amb la ciutat". Alhora ha assegurat que aquests treballs responen a "una de les reclamacions històriques de la zona" i ha afirmat que aquesta actuació contribuirà a "dignificar" el barri de la Mora i el polígon de Badalona Sud. Les empreses interessades s'hi poden presentar fins el 15 d'octubre.  El contracte d’obres, inclou accions com la renovació dels tancaments en punts per la banda de muntanya i de mar. Segons assenyala el conveni, Adif es farà càrrec de la neteja i sanejament i procedirà a la retirada de les tanques existents. Aquesta licitació forma part del conveni signat el passat 3 d'abril per la presidenta d'Adif, Isabel Pardo de Vera, i l'alcalde de Badalona, Álex Pastor.

Summary: Adif licita les obres per millorar el tancament de les vies del tren a Badalona


Deu curtmetratges de vuit nacionalitats competiran a la Secció Oficial de la 25a Mostra de Cinema Llatinoamericà de Catalunya. Són 'What is love' (Espanya), de Paco Caballero; 'Nana' (Espanya), de Roger Villarroya; 'Alma' (Colòmbia), de Santiago León Cuéllar; 'The death of Don Quixote' (Regne Unit-Espanya), de Miguel Faus; 'Los áridos' (Argentina), de Jorge Sesan; 'El tamaño de las cosas' (Colòmbia), de Carlos Felipe Montoya; 'Harina' (Veneçuela), de Joanna Nelson; 'Bodas de oro' (Uruguai-Xile), de Lorenzo Tocco; 'Eva' (Xile), de Gonzalo Yáñez, i 'Rex' (Mèxic), de María Conchita Díaz. La Mostra, organitzada per la Paeria i el Centre Llatinoamericà de Lleida, se celebrarà a la capital del Segrià del 6 al 13 de juny. La selecció dels treballs inclou alguns dels curtmetratges més premiats de la temporada, tant a nivell llatinoamericà com de produccions estatals. Les projeccions de tots els curtmetratges seran al CaixaForum Lleida. Enguany, com a novetat, es portaran a terme dues maratons amb una selecció de curtmetratges de producció recent, que es podran veure als Cinemes Funàtic.  El jurat de la Secció Oficial de Curtmetratges de la Mostra estarà format en aquesta 25a edició pel músic i compositor lleidatà Joan Lozano; la dissenyadora gràfica i artista d'art urbà Mireia Serra, més coneguda com a Lily Brik, i el fotògraf i gestor de continguts digitats Xavi Menós.   Deu curtmetratges de vuit nacionalitats  'What is love' (Espanya-2019), de Paco Caballero (19') explica la historia d'una nit d'estiu. Una festa en un terrat, sona una cançó, una mirada es creua entre una noia i un noi, rialles, xupitos de rom, nostàlgia i un pla seqüència.  'Nana' (Espanya-2019), de Roger Villarroya (17') se centra en els somnis de la Laura. Una ferida demana ser curada, més enllà de tot allò que l'espai i el temps acoten i que la raó explica. 'Alma' (Colòmbia-2018), de Santiago León Cuéllar (15') explica la historia de l'Alma, una noia transgènere de 15 anys acaba d'ingressar a un nou col·legi, se sent sola i insegura. Víctor, un jove de 16 anys amb qui intercanvia mirades a classe la convida a una festa, la seva primera festa. Aquesta invitació fa que l'Alma davant els seus més profunds temors i desitjos. Aquest serà el primer pas per començar a estimar-se i acceptar-se tal com és. 'The death of Don Quixote' (Regne Unit-Espanya-2018), de Miguel Faus (13') ens situa el 1968 a Londres. Alphonse, un jove i ambiciós cineasta, lluita per acabar de rodar la seva obra mestra, 'The Death of Don Quixote'. Però la salut del seu veterà actor protagonista no deixa de deteriorar-se, deixant en l'aire qui o què morirà primer: la visió d'Alphonse, el seu actor o Don Quixot. 'Los áridos' (Argentina-2019), de Jorge Sesan (13') es desnevolupa en una Patagònia poc reconeixible. De la ciutat, una dona i un home viatgen per realitzar un treball. Aniran travessant diversos paisatges. La immensitat. La immersió de l'ésser urbà en una naturalesa aspra. El que va transcorrent al llarg de la seva travessia no és indiferent. Un viatge àrid a pas ferm amb un destí salvatge i concret. 'El tamaño de las cosas' (Colòmbia-2019), de Carlos Felipe Montoya (12'). Diego viu amb el seu pare en una casa sense coses, sense mobles, sense res. Un dia troba una cadira en el profund del bosc i sorgeix el desig de possessió. Diego pren la cadira. De tornada a casa, però, el pare no està d'acord i ordena que ho torni. A la nit, el pare reconeix el sentiment d'escassetat de l'infant i li permet a Diego portar la cadira de nou. Diego torna al bosc però ha passat alguna cosa, alguna cosa realment gran. No pot portar la cadira aquesta vegada. 'Harina' (Veneçuela-2018), de Joanna Nelson (15') retrata una mare soltera i aturada, un fill que lluita per sorgir, un cellerer amistós però especulador, la llarga cua de la farina, el sol, el cansament i l'escassetat d'aliments. Una història sobre la psicologia humana posada a prova en els seus conflictes ètics, familiars i de corresponsabilitat col·lectiva, explicada amb gran cura estètica per Joanna Nelson, productora executiva, guionista, directora d'art, muntadora i directora d'aquesta obra. 'Bodas de oro' (Uruguai-Xile-2018), de Lorenzo Tocco (17'). Neda i Tito celebren els seus 50 anys amb una festa organitzada per la seva filla Sandra. El senyor del servei audiovisual contractat per registrar l'esdeveniment li demana a la família i amics propers que diguin unes paraules sobre la parella, però els testimonis esdevenen confessions i el que va començar com una típica celebració es converteix en un escenari d'enfrontaments inesperats. Tot això és l'avantsala a l'inoblidable discurs final de Tito. 'Eva' (Xile-2019), de Gonzalo Yáñez (13') explica la historia d'una divorciada de mitjana edat que, en els dies previs a una cirurgia plàstica, haurà de repensar la seva relació amb la joventut i la bellesa després d'una sèrie d'esdeveniments que involucren a una llogatera i el seu nuvi. 'Rex' (Mèxic-2018), de María Conchita Díaz (14'). El curt parla d'una jove d'11 anys, Regina 'Rex', que és la millor de la seva classe. El dia del concurs anual de matemàtiques a Regina li baixa la menstruació. Aquest succés marcarà la vida de Rex qui per primera vegada s'enfronta a la idea que el seu cos està canviant i, amb això, la seva relació amb el món que l'envolta.

Summary: Deu curtmetratges de vuit nacionalitats competiran enguany a la Mostra de Cinema Llatinoamericà de Catalunya


El Grup d'Actuacions Especials (GRAE) dels Bombers de la Generalitat ha rescatat un escalador després de caure 15 metres i quedar penjant de la corda a uns 30 metres del terra a la via de l'Adrià, a Montserrat. L'excursionista, de 41 anys i veí de Barcelona, ha resultat ferit amb múltiples contusions a l'esquena, els genolls i les costelles i se l'ha traslladat a l'Hospital General de Manresa. L'accident ha estat a les 13.09 hores d'aquest dissabte i hi ha treballat dos helicòpters, un dels Bombers i l'altre del SEM, que han baixat l'home ferit fins al terra. A més, la noia que anava a la mateixa cordada ha patit ferides lleus a les mans.

Summary: Els Bombers rescaten un escalador després de caure 15 metres i quedar penjant de la corda a uns 30 metres del terra


El vell barri industrial d’Igualada, el Rec, es tornarà a transformar de l’1 al 4 de juny en punt de trobada de marques i dissenyadors de moda, que oferiran vendes especials. La catorzena edició del Rec.0 Experimental Stores farà de les velles fabriques i adoberies veritables ‘pop up stores’ de moda. Les novetats del Rec.0 són la incorporació d’una desena de marques noves com Vans, Camper, Tiny Cottons, Mi&Co i Mus&Bombon, entre d’altres. Aquest any s’afegeixen també dos espais nous que, segons el responsable de RecStores, Jordi Ribaudí, “no han estat mai vistos per la gent” i que presentaran una marca diferent cada dia; dos patis amb espais per fer una vintena de concerts; una zona de ‘casual jeans’ i la delimitació de les zones de moda per grups “perquè la gent pugui estar amb les marques que li interessin”, ha afegit Ribaudí. Des de marques populars a dissenyadors emergents. El Rec.0 és un entorn creatiu que uneix en un mateix lloc més de 80 marques nacionals i internacionals de roba de dona, home, nen i complements, repartides aquest any en quatre grans zones, a banda d'oferta gastronòmica i cultural. Els espais Rec Pop Up Day Estrella Damm i Urban Pop Up presentaran una d'aquestes marques cada dia. El responsable de RecStores, Jordi Ribaudí, ha subratllat l'aposta per les pop ups com a "cop de mà a marques que, de vegades, no tenen l’estoc o la força suficient”. Les firmes que participen al Rec.0 Experimental Stores suposen una part important de l'esdeveniment. “Sense elles no hi ha Rec”, ha comentat Ribaudí, a qui li agrada pensar que “la gent descobreix marques que abans no coneixia”. Per aquest motiu, des de RecStores aposten pels dissenyadors emergents. “Fem tot el possible amb ells” i això suposa que els dissenyadors que han de fer el primer pas “saben que si els queda alguna cosa a l’estoc sempre els queda el Rec, cosa que dóna força”, ha explicat Ribaudí.  A banda del comerç tèxtil, els responsables del festival han organitzat com cada any activitats culturals. En són exemples la conferència Rec Meeting i els concerts, ja que el festival fa una gran aposta per la música en viu. L’escenari Menú Stereo de Movistar+, on es faran dos concerts diaris, també s’incorpora al festival. Amb aquest, el barri del Rec comptarà amb tres escenaris, dos dedicats a concerts i un altre a actuacions de Djs. Hi passaran grups com Edna Sey, 12 to 12 Quartet, Morena Tradipatxanga, Belushi, Joana Serrat o Extraperlo, entre d’altres. Des de fa tres edicions, a més, la gastronomia completa el circuit del festival de moda. Les furgonetes de menjar, els anomenats ‘food trucks’, consoliden el Rec Street Food amb 40 participants. Així doncs, moda, cultura i gastronomia es donen la mà al festival igualadí amb 80 marques de moda tèxtil, 40 ‘food trucks’ i diversos concerts de música en viu i actuacions de DJs.  D’altra banda, la catorzena edició de l'esdeveniment, el Rec.013, també arriba amb una campanya que “simbolitza la valentia de fer les coses”, ha assegurat Ribaudí. Aquest any, el número 13 serà el protagonista principal. “Intentarem fer-lo visual perquè és un número que transmet sensacions a tothom”, ha afegit el director d’art de RecStores, Ramon Enrich, que pensa que aquesta aposta els fa ser més “transgressors”. “Cap campanya, cap estudi ni cap agencia l’utilitzaria a l’hora de transmetre un valor”, ha argumentat. Així mateix, el Rec.0 presentarà la samarreta Rec de Miriam Ponsa, dissenyadora de NU#2, una de les ‘pop up store’ present a totes les edicions del festival. El Rec.0 Experimental Stores va néixer el 2009 de la mà d'un grup de professionals que va voler donar a conèixer el barri del Rec d'Igualada mitjançant la creativitat del món de la moda. El Rec.0, que es fa dos cops a l’any, configura un circuit diferent per a cada edició, ja que s’obren nous espais i s’incorporen noves marques.

Summary: El Rec.0 d'Igualada arriba a la catorzena edició amb una desena de marques noves


El líder de Cs, Albert Rivera, ha proposat aquest dilluns al líder del PP, Pablo Casado, “una solució d’Estat” en forma d’abstenció de les seves dues formacions a la investidura de Pedro Sánchez a canvi de diverses condicions. Aquestes condicions són, en primer lloc, cedir el govern de Navarra a la coalició Navarra Suma, en segon aplicar el 155 a Catalunya si no s'acata la sentència del procés, i en tercer un compromís de no augmentar els impostos durant el seu mandat. “He trucat a Pablo Casado i li he dit que ens hem de posar d’acord per oferir una solució viable”, ha afirmat Rivera en roda de premsa. Segons el líder de Cs, l’acord s’hauria de tancar aquesta tarda en una reunió entre les dues formacions al Congrés. “Cs i el PP estem disposats a posar sobre la taula una solució d’Estat, no de partit, que serveixi per desbloquejar la situació, però Sánchez s’ha de comprometre amb Espanya i amb els espanyols”, ha sentenciat.  L'anunci de Rivera arriba a 24 hores que el rei Felip VI conclogui la seva ronda de contactes i a menys d'una setmana de la data límit per a la convocatòria automàtica d'eleccions el pròxim 23 de setembre.  La proposta de Rivera passa pel que ell anomena un "govern constitucionalista". "Si Sánchez diu 'sí' a u govern constitucionalista, al respecte a les sentències del procés i a no indultar els condemnats, i es compromet amb l'economia" Cs està disposada a desbloquejar la investidura.  L'abstencó conjunta de les dretes, segons Rivera, també està condicionada a la formació "d'una mesa per a l'aplicació del 155 si no s'acata la sentència del procés".  Segons Rivera, aquesta és una "solució viable" que permetria desbloquejar la investidura "en 30 segons" després que PSOE i Podem "han fracassat en l'intent". "Porten mesos fent-nos perdre el temps i els diners".  Segons Rivera, aquesta fórmula ja s'ha acordat amb el PP, tot i que els populars no s'han pronunciat al respecte. Tot plegat, diu el líder de Cs, s'ha d'acabar de concretar a una reunió al Congrés dels Diputats que ha de tenir lloc al Congrés. El president del govern espanyol, per la seva banda, ha insistit aquest dilluns des de Níjar -on es troba visitant les zones afectades per les inundacions- en justificar la manca d'acord amb Podem. Sánchez ha assegurat que el seu partit ha "plantejat fins a cinc opcions diferents a Unides Podem" i "desgraciadament no s'ha pogut assolir un acord".

Summary: Rivera proposa al PP “una solució d’Estat” i abstenir-se tots dos a la investidura de Sánchez


El 'Black Friday' ha estat marcat per la pluja, que alguns comerciants asseguren que ha fet disminuir  les vendes de les botigues. Malgrat això, han estat molts els compradors que han volgut aprofitar les rebaixes, algunes de fins al 50%, i estalviar diners de cara a la campanya nadalenca, segons han afirmat a l'ACN. "És un oportunitat única", ha assegurat una de les clientes a Barcelona, la Joana Maestre. Pel que fa als botiguers, mentre uns celebren que es dugui a terme aquesta campanya perquè els aporta "un gran benefici", altres afirmen que han hagut d'adaptar-se a aquesta iniciativa "com a obligació" per la gran acollida que té Segons els venedors del centre de Barcelona, el 'Black Friday' d'enguany s'ha vist molt marcat per les pluges del matí, que han fet que molts clients s'ho repensessin o bé no participessin a la rebaixa o bé ho fessin en establiments tancats com centres comercials. "Hi ha hagut molta baixada de trànsit perquè al no tenir un centre comercial tapat la gent no entra als establiments, no ve al centre", ha assegurat Sílvia Ubon, treballadora d'una botiga de roba al Portal de l'Àngel, que ha afegit que fa "diversos anys" que participa a aquesta campanya i que és l'any que han tingut menys vendes. És el cas, també, d'Antonia León, treballadora a la botiga 'Walala', que lamenta haver disminuït els beneficis aquest any "a causa del temps". Tot i això, León sí que assegura que, tot i fer descomptes "bastant agressius", els beneficia la iniciativa perquè "la gent coneix la botiga i va prenent idees per futures comptes". Malgrat això, no tots els compradors es mostren tan satisfets amb aquesta iniciativa, com Aleix Boada, que afirma que s'ha vist "obligat" a participar al 'Black Friday' a la seva copisteria. "L'any passat hi havíem participat molt puntualment, però aquest any ja hem vist que és 'a sac', totes les botigues ho fan i tu també ho has de fer; és el que fa tothom, ja no és puntual de grans cadenes, hem caigut en l'obligació de participar-hi", ha lamentat. Tot i això, sí que ha reconegut que "els beneficia econòmicament" i que és "un reclam". Amb rebaixes de fins al 50%, la campanya provinent dels Estats Units i ara arrelada a Catalunya ha fet que el degoteig de persones del Portal de l'Àngel que han obviat la pluja continuessin recorrent les botigues de la zona buscant les millors ofertes. És el cas de Joana Maestre, que afirma que ja és el tercer any que participa a la campanya i la veu com "una oportunitat única", ja que assegura que la rebaixa de preus "es nota molt". "Has de ser ràpid, però realment val molt la pena", ha assegurat Ribas. La majoria de les persones que busquen aprofitar els considerables descomptes afirmen que avui ja comencen a encarar la campanya nadalenca i aprofiten per comprar els regals. Aitana Garcia i Alba Prat, dues joves compradores, reconeixen que és la primera vegada que compren durant aquesta iniciativa, que consideren "molt interessant". La pluja desllueix la jornada a Tarragona   A la ciutat de Tarragona, el Black Friday ha començat passat per aigua. Malgrat la pluja, els comerços del centre de la ciutat han tingut un degoteig de clients durant tot el matí, atrets per descomptes que oscil·len entre el 15 i el 50%. Grans multinacionals, franquícies i negocis locals s’han sumat a aquesta jornada de compres i han guarnit els aparadors i els establiments amb vistosos cartells.   La iniciativa, però, no convenç a tothom. Fora de càmera, alguns comerciants veuen el Black Friday com una “imposició” importada dels Estats Units i lamenten que els dies previs les vendes se’n ressenten molt perquè la clientela s’espera als descomptes. Per evitar això, hi ha botigues que rebaixen preus abans i després d’aquesta jornada, com explica Lourdes Ràfols, propietària de la botiga Nice. “De vegades les coses americanes funcionen a mitges. Aquest dia sí que funciona, però la resta no tant”, resumeix.   En general, els consumidors es mostren satisfets amb el Black Friday perquè els permet comprar productes a un preu més reduït. És el cas de l’Amparo, que ha sortit a buscar unes sabates, i de la Isabel, que vol comprar-se una bossa de mà. Aquestes dues amigues han sortit avui a passejar, paraigua en mà, tot i que saben que la campanya s’allargarà fins diumenge.   Una altra compradora, la Sílvia, s’ha mostrat sorpresa perquè ha trobat descomptes de fins al 30% en una joiera i creia que aquesta mena de productes no es rebaixaven. Aquesta tarragonina diu que vol comprar unes botes i que, de retruc, aprofitarà per comprar regals de Reis i del Pare Noel. Ara bé, assegura que no comprarà per comprar. “Si m’interessa i puc aprofitar, ho faré”, conclou.

Summary: 'Black Friday' marcat per la pluja


Actualment, només en comptades ocasions es col·loquen aquests dispositius en dones, ja que cal fer-ho per cirurgia oberta o laparoscòpica ACN Barcelona.-El Servei d'Urologia de l'Hospital Vall d'Hebron ha realitzat una intervenció pionera a l'estat espanyol per tractar la incontinència urinària d'esforç severa en dones, que ha consistit a implantar un esfínter artificial mitjançant el robot Da Vinci Xi a una pacient de 51 anys. Actualment, només en comptades ocasions es col·loquen aquests dispositius en dones, ja que cal fer-ho per cirurgia oberta o laparoscòpica, un procediment que pot comportar complicacions per la complexitat de la intervenció. "Aquesta nova tècnica suposa un important avenç en el tractament de la incontinència urinària femenina d'esforç en casos que fins ara no tenien tractament curatiu, fonamentalment en dones que pateixen una incontinència urinària d'esforç severa que no es resol amb les tècniques quirúrgiques habituals", explica la responsable de la Unitat d'Urologia Funcional de Vall d'Hebron, la doctora Marta Allué.

Summary: Vall d'Hebron implanta per primer cop a l'Estat un esfínter mitjançant robot per a la incontinència urinària femenina


El president de la Generalitat, Carles Puigdemont, ha donat confiança als empresaris francesos defensant que una Catalunya independent continuarà dins Europa, i serà un mercat atractiu per continuar fent-hi negocis. "Ha quedat clar que els 7,5 milions de catalans seguirem essent membres de la Unió; crec que els ha tranquil·litzat molt aquest missatge de compromís", ha dit Puigdemont, a la sortida de la reunió amb representants de la patronal Medef, que aplega més de 750.000 empreses a França. El president ha defensat davant seu que la velocitat de l'economia catalana supera la marxa de l'espanyola i que, per tant, "poder col·laborar-hi interessa a qualsevol empresari". Després de la trobada, que s'ha fet a Tolosa de Llenguadoc, un dels assistents i representant de Medef a Perpinyà, Ramon Brunet, ha assegurat que serà millor fer negoci "amb un país veí ric que amb una província rica". La delegació catalana, encapçalada pel president Carles Puigdemont, ha tingut una reunió de treball aquest dilluns amb la junta de la patronal francesa Medef Occitanie. Durant la reunió, el president ha esvaït dubtes dels empresaris sobre el procés sobiranista i ha garantit que una Catalunya independent continuarà formant part d'Europa. "Els ha tranquil·litzat molt el missatge de compromís europeu de Catalunya", ha exposat Puigdemont.  Puigdemont ha desgranat davant els empresaris la situació econòmica de Catalunya, amb les xifres de balanç del 2016 i algunes previsions futures de creixement. Segons el president, els números han servit per demostrar que la catalana "és una economia dinàmica, que creix més que l'espanyola i que crea més llocs de treball". En definitiva, apunta Puigdemont, que "és un lloc molt interessant per fer-hi inversions".  De fet, el president ha recordat que el triangle que formen Tolosa, Montpeller i Barcelona és una de les zones més potents d'Europa a nivell econòmic perquè concentra un PIB molt important relacionat amb empreses tecnològiques. "La vocació euroregional i transfronterera sempre l'hem practicat, amb un estat independent la relació amb Occitània augmentarà", assegura el president.  Els empresaris també han volgut esvair dubtes sobre la situació política. "Els hi he ratificat el nostre màxim interès per fer les coses bé, perquè la transició jurídica es faci amb el màxim respecte als compromisos, regles i acords internacionals", ha explicat el president, que afegeix que el missatge que ha transmès als assistents a la reunió ha estat "de tranquil·litat i seguretat".  La sessió de treball també ha servit per analitzar i reforçar els vincles econòmics i empresarials que existeixen entre Catalunya i França. De fet, França és el primer destí de les exportacions catalanes i concentra el 16% de les vendes catalanes a l'exterior. Però Catalunya també és atractiu per als francesos perquè hi ha implantades al territori prop de 900 empreses franceses. "Des de sempre, Tolosa i Barcelona s'han mirat amb molta fraternitat i tot aquest capital l'hem d'aprofitar en benefici dels ciutadans, per crear més i millors llocs de treball", ha afirmat Puigdemont.  Un dels temes recurrents que han sortit a la reunió són les mancances de connexió ferroviària a través del corredor del mediterrani. "És un clam, i és sorprenent i gairebé frega l'absurd que no estigui fet", ha reiterat Puigdemont.  Millor un país veí ric Un dels representants de la patronal Medef a Perpinyà, l'empresari immobiliari Ramon Brunet, ha assegurat que la jornada de treball ha estat "molt profitosa". "És una molt bona oportunitat per als dos països, per a nosaltres el mercat amb Catalunya és molt important i Catalunya també necessita obrir-se al nord", ha ressaltat.  Per a Brunet, ha quedat clar que "Catalunya és un país ric" i que "pot ser un mercat important del sud d'Europa" un cop s'esvaeixin les incerteses "d'aquesta transició". "Quan sapiguem que Catalunya quedarà dins d'Europa, serem els primers satisfets perquè segur que França treballarà més amb Catalunya que amb Madrid", ha afirmat.  L'empresari ha assegurat que Occitània prefereix estrènyer lligams comercials amb "un país veí ric que amb una província rica".

Summary: Puigdemont dona confiança als empresaris francesos defensant que una Catalunya independent continuarà dins Europa


El Ministeri xifra en 21 les defuncions dels últims set dies i en 174 els diagnosticats el dia previ ACN Madrid .-El Ministeri de Sanitat xifra en 28.385 el total de morts per coronavirus a Espanya, disset més que dijous (28.368). Segons l’últim informe del Ministeri, hi ha hagut 21 defuncions en els últims set dies, set de les quals a Madrid, quatre a Castella i Lleó, tres al País Basc, dues a Catalunya, dues a Castella-la Manxa i dues més a Andalusia. Des que va començar la pandèmia, hi ha hagut 250.545 casos confirmats per proves diagnòstiques, 442 més que ahir, i 174 diagnosticats el dia previ. D’aquests, 50 han estat a Madrid, 42 a Catalunya i 31 a l’Aragó. En l'última setmana hi ha hagut 141 hospitalitzacions i 13 ingressos en UCI.

Summary: Sanitat registra 28.385 morts per coronavirus a Espanya, disset més que dijous, i 442 nous positius


L'eurocomissari de Mercat Intern, Thierry Breton, calcula que al voltant del 10% del pla de recuperació de la Unió Europea es destinarà al sector de l'automòbil, que ha patit un descens de les vendes del 55% el març. En una entrevista a 'La Vanguardia', Breton anticipa que el segon trimestre serà encara "pitjor" per al sector i aposta per aprofitar la crisi per "reconvertir-lo". Segons l'eurocomissari, "la crisi accelerarà la transició cap a una mobilitat amb baixes emissions". D'aquest 10% del pla destinat al sector de l'automòbil i la mobilitat, l'eurocomissari no detalla quina part ha de ser en forma de crèdits i quina a fons perdut, però assumeix que una part haurà de ser a través d'ajudes.  En l'entrevista, Breton diu que el primer suport que necessita el sector de l'automòbil, que ocupa 14 milions de persones a Europa, és per assegurar que la cadena de subministrament no queda afectada i per garantir la liquiditat a les empreses.  Més a llarg termini, però, l'eurocomissari diu que la crisi s'ha d'aprofitar per reconvertir el sector en "més verd, més digital i més resilient".  D'altra banda, Breton es mostra "convençut" que el turisme es reprendrà "d'una manera o d'una altra" aquest estiu. "No puc dir com. A nivell local, segur. A nivell de creuar fronteres, estem pressionant per aconseguir-ho", diu l'eurocomissari.

Summary: Breton diu que el sector de l'automòbil rebrà al voltant del 10% del pla de recuperació de la UE


Unes 300 persones han sortit al carrer aquest 1 de Maig a Girona contra la pobresa salarial, la pobresa social, la precarietat laboral i per reclamar sous dignes. Els manifestants, carregats amb pancartes i cridant tota mena de consignes, han sortit puntuals a les dotze de la Plaça Independència i, durant una hora, han recorregut els carrers més cèntrics de la ciutat fins arribar a la Plaça del Vi, davant de l’ajuntament, on s’han portat a terme els parlaments finals. Els sindicats exigeixen un pla de xoc i polítiques actives per millorar l’ocupació i l’alta taxa d’atur que a les comarques gironines se situa entorn del 19%. Els manifestants han posat el focus en l’oposició de part dels treballadors al trasllat del laboratori del Trueta, la difícil situació que travessa la plantilla de l’hotel Marina Sand a qui els deuen sous o l’explotació que pateixen algunes plantilles d’empreses de serveis, hostaleria i d’empreses agroalimentàries de la Garrotxa i de la Costa Brava.

Summary: Unes 300 persones clamen contra la precarietat laboral a Girona


El jutge de guàrdia de Lleida ha enviat a la presó el presumpte cap d'un grup criminal dedicat a l'elaboració i venda de drogues de disseny que tenia el laboratori clandestí a Mollerussa. Els altres sis detinguts que han passat a disposició judicial aquest dissabte -quatre homes i dues dones- han quedat en llibertat amb càrrecs. Tots ells van ser detinguts dijous per la Guàrdia Civil de Lleida en el marc de l'operació 'Saldos'. Tres arrestats més ja van quedar en llibertat després de declarar a la comandància.  Arran de l'operació la Guàrdia Civil va confiscar més de 20 quilos speed, 20 litres de producte semisòlid amfetamínic, 3.340 comprimits de MDMA (èxtasi), 250 grams de haixix i 6.146 grams de marihuana. També una gran quantitat de material de laboratori, 3.000 euros en metàl·lic, tres turismes, diversos telèfons mòbils i ordinadors portàtils i documentació.  En total es van fer sis registres domiciliaris, la meitat a les comarques de Lleida.Tal com va avançar l'ACN, dijous passat els agents van entrar en immobles de Mollerussa i les Borges Blanques, localitats d'on eren veïns els sis lleidatans detinguts (quatre a les Borges i dos a Mollerussa). De la resta d'arrestats n'hi ha dos de Riudecols (Baix Camp), un de Pallejà (Baix Llobregat) i un de Barcelona. El qui ha ingressat a la presó és el veí de la capital del Pla d'Urgell que presumptament exercia de cap de la banda. La investigació va començar a finals de l'any passat i l'ha dirigida el jutjat d'instrucció número dos de Lleida. Es considera l'operació antidroga més important que ha portat a terme la Guàrdia Civil de Lleida en els darrers anys.

Summary: Ingressa a la presó el presumpte cap d'un grup criminal dedicat a l'elaboració de drogues de disseny a Mollerussa


Els Mossos d’Esquadra han detingut un veí de Roses de 52 anys, de nacionalitat espanyola, després d’una persecució policial per Vilajuïga, a l’Alt Empordà. Els fets van succeir el passat 20 de gener a quarts de cinc de la tarda quan els agents van rebre l’avís que un vehicle que circulava per l’N-260 en direcció a Llançà podria portar substàncies estupefaents. Un cop fetes les comprovacions, els policies van constatar que el cotxe constava com a sostret des de principis de gener d’una concessionària de vehicles de Perpinyà. Segons sembla, l’home – fent-se passar per un possible comprador- s’havia interessat per un vehicle i quan van deixar-li provar, va fugir amb el cotxe. Els policies van localitzar el vehicle a Vilajuïga i van ordenar-li que s’aturés. L’home va fer cas omís de les indicacions dels policies i va donar-se a la fuga. Durant la persecució policial va posar en perill la vida de terceres persones i va envestir una patrulla dels Mossos.  Els fets van succeir el passat 20 de gener a quarts de cinc de la tarda quan els Mossos van rebre una informació en relació a un vehicle que circulava per la N-260 en direcció Llançà i que possiblement portava substàncies estupefaents.  Els agents van fer les comprovacions pertinents i van constatar que el vehicle sospitós constava com a sostret des del 7 de gener d’una concessionària de vehicles de Perpinyà, al Rosselló. Segons destaquen els Mossos d’Esquadra, l’home utilitzava sempre el mateix ‘modus operandi’. Anava a concessionàries de cotxes, feia veure que s’interessava per un dels turismes exposats i quan li deixaven provar-lo, aprofitava una distracció del venedor, per fugir amb el turisme.  Una dotació policial va localitzar el cotxe a la N-260 a l’alçada de la cruïlla de la població de Vilajuïga, a l’Alt Empordà. La patrulla va ordenar al cotxe que s’aturés però el conductor va fer cas omís de les indicacions, va accelerar i va fugir temeràriament per dins de la població de Vilajuïga. Va ser llavors quan va començar una persecució policial en la qual el conductor fugitiu va posar en perill la vida de terceres persones i, fins i tot, va envestir la patrulla policial que intentava barrar-li el pas, en dues ocasions.  Finalment, el conductor va quedar aturat mig pujat en el marge d’un camí després d’haver-se colpejat repetidament amb els ressalts del camí. Va ser llavors, veient que no podia continuar la seva fugida amb el cotxe, va sortir del vehicle corrents. Els policies van aconseguir enxampar-lo mentre s’intentava amagar entre la malesa.  El detingut, imputat per un delicte de conducció temerària, un delicte de robatori i furt d’ús de vehicle, danys, resistència i desobediència als agents de l’autoritat va passar a disposició del Jutjat d’instrucció en funcions de guàrdia de Figueres, que va decretar la seva llibertat amb càrrecs.

Summary: Detenen a Vilajuïga un veí de Roses que va robar un cotxe a Perpinyà i va envestir una patrulla mentre fugia


Alberto Garzón ha considerat un error "gravíssim" que la policia espanyola prengui "posició política" en el conflicte del referèndum d'autodeterminació de Catalunya. Ho ha dit a través de Twitter en resposta a una piulada del cos de seguretat estatal que afirmava: "Perquè no estem sols, perquè tots som un, perquè tots som Espanya, per la nostra Democràcia, per la legalitat... Estem per tu". La policia acompanyava aquesta piulada amb una fotografia de la manifestació prounionista d'aquest dissabte a la tarda a Barcelona, al seu pas per la Via Laietana. Els manifestants han donat suport als agents de la policia presents a la comissaria del cos a la popular via barcelonina. En concret, la piulada de Garzón diu: "Un gravíssim error que la Policia Nacional prengui posició política i a més d'aquesta forma".

Summary: Garzón considera un error "gravíssim" que la policia espanyola prengui "posició política" en el conflicte de l'1-O


Oriol Junqueras encapçalarà la llista d'ERC al Congrés a les eleccions del 28-A segons ha confirmat aquest dijous al vespre la portaveu del partit, Marta Vilalta. Vilalta ha assegurat que "mentre duri la repressió" i la "injustícia" Junqueras serà el candidat dels republicans a les cites electorals que vinguin. "És la millor opció per reivindicar els drets polítics i defensar la llibertat i la democràcia", ha dit la portaveu d'ERC, que assegura que "és compatible" amb què Junqueras sigui el candidat de l'Aliança Lliure Europea per ser president de la Comissió Europea. Rufián, que es perfilava per encapçalar la llista, serà la "cara visible" als carrers i als actes de campanya. Encara no està confirmat, però, que Rufián sigui el número dos, ja que el partit acabarà de configurar tota la llista al consell nacional del partit la setmana que ve.

Summary: Junqueras encapçalarà la llista d'ERC al Congrés el 28-A


L'expresident de la Generalitat i exlíder de CDC, Artur Mas, ha negat taxativament que hagi existit finançament il·legal al seu partit. "No hi ha hagut finançament irregular a CDC, ho puc dir més alt però no més clar", ha declarat durant una entrevista a 'La Sexta'. Mas ha reconegut que el partit ha rebut donacions d'empresaris però que totes són "legals i transparents" i ha negat cap vinculació entre aquestes donacions i adjudicacions d'obres públiques. A més, l'expresident creu que aquestes acusacions estan incloses dins l'anomenada "Operació Catalunya". "Se'ns persegueix per unes idees que no agraden", ha subratllat. L'exlíder de Convergència ha reiterat que té confiança "absoluta i total" en la gestió dels tresorers del partit i ha detallat que ell estava "al marge" dels temes financers. Sobre el judici contra Francesc Homs -que comença dilluns a Madrid-, ha assegurat que "no existeix base jurídica" per inhabilitar-lo. Després de les darreres informacions publicades sobre el sumari del cas 3%, l'expresident de la Generalitat, Artur Mas, ha negat que existís cap finançament il·legal al seu partit. En una entrevista al programa 'El Objetivo' ha reconegut que Convergència ha rebut diverses donacions d'empresaris però que totes són "legals, transparents i estan reflectides a la comptabilitat". A més, ha negat que existeixi cap relació entre aquestes donacions i adjudicacions d'obres públiques.  Un testimoni protegit hauria implicat per primera vegada i davant el jutge Artur Mas en el cas del 3%. Segons publicava dissabte el diari 'El Mundo', es tractaria d'un empresari que es va reunir amb Mas i el llavors gerent de CDC, Germà Gordó, per "negociar" donacions a canvi d'adjudicacions d'obra pública. "Jo m'he reunit amb centenars i milers d'empresaris abans de ser president", ha explicat Mas, que nega que en cap ocasió hagi tractat amb cap empresari de facilitar adjudicacions a canvi de donacions al partit.  Relació amb "l'operació Catalunya" L'exlíder de CDC, en canvi, assegura que aquestes acusacions estan orquestrades des del govern espanyol i el diari 'El Mundo'. "Aquest mateix diari va cometre un delicte electoral publicant informacions falses en plena campanya electoral contra la meva persona i contra la de l'exalcalde de Barcelona, Xavier Trias", ha recordat.  Per a Mas, hi ha una relació entre aquestes investigacions i l'"operació Catalunya". "Hi ha una Operació Catalunya muntada des del Ministeri d'Interior, la Moncloa i 'El Mundo' per calumniar i difamar gent, per perseguir-los per les seves idees, i això hi està relacionat", ha sentenciat.  D'altra banda, Mas ha assegurat que estava al marge de la comptabilitat del partit i que els extresorers Andreu Viloca i Daniel Osácar eren els "responsables únics" de la gestió del partit. Novament, l'exlíder de Convergència ha reiterat que té "confiança absoluta i total" en tots dos. "Són persones que mai es posarien un euro a la butxaca", ha manifestat. Un judici "polític" Mas també s'ha referit al judici que comença dilluns al Tribunal Suprem contra Francesc Homs per organitzar el 9-N, llavors com a conseller de la Presidència. "No hi ha base jurídica per condemnar-lo ni a ell ni a la resta de consellers ni a mi mateix", ha manifestat. Segons l'expresident, es tracta d'un "judici d'Estat, amb una càrrega tremendament política". "Em dona la impressió que la democràcia espanyola està plena de fissures, se'ns jutja a nosaltres que complim mandats parlamentaris", ha afegit. A més, l'expresident de la Generalitat ha assegurat que no reconeix el Tribunal Constitucional des de la sentència contra l'Estatut del 2010.  No descarta ser candidat Durant l'entrevista, Mas també ha assegurat que  confia que el Govern podrà portar a bon terme el referèndum i, en cas d'eleccions, reconeix que es planteja fer el pas. "Jo no m'autodescarto com ha fet el president Puigdemont, que ja m'ho va comunicar des del primer moment", ha detallat. Mas ha vinculat la seva possible candidatura al moment que visqui Catalunya, el seu partit i el context en què es convoquin les eleccions.  Sobre la reunió secreta entre Puigdemont i Rajoy, no ha volgut aclarir si n'estava al cas, malgrat ha deixat entreveure que sí. "Estic al corrent del que passa, tot i que no conec tots els detalls", ha dit. Per a Mas, aquest tipus de trobades no poden ser públiques i, a més, ha reconegut que mentre ell era president també es va trobar en nombroses ocasions amb Rajoy sense que transcendís.

Summary: Artur Mas: "No hi ha hagut finançament irregular a CDC, ho puc dir més alt però no més clar"


Els 'armilles grogues' tornen a tallar des de dos quarts de nou de la nit l'autopista A-9 a França i, de retruc, compliquen la circulació a l'AP-7 a La Jonquera, que també està tallada. El Servei Català de Trànsit (SCT) ha informat que, a l'autopista catalana, l'afectació s'estén des del quilòmetre 0 fins al 21,50. Les entrades 1, 2 i 3 d'aquesta via estan tallades per l'acció dels manifestants francesos, i es fa desviament del trànsit cap a la N-II. L'SCT també indica que hi ha restricció de la circulació de camions.

Summary: Els 'armilles grogues' tornen a tallar l'A-9 i compliquen la circulació a la Jonquera


La PAH Garrotxa ha ocupat aquest matí l'oficina del Santander d'Olot situada al carrer Rafel per denunciar el cas d'una família que porta 4 anys reclamant la dació en pagament del seu habitatge. La protesta ha començat a les deu del  matí amb una quarantena de persones que han entrat a les oficines amb una pancarta que deia 'Banco Santander Una solució per la Setu'. La plataforma denuncia que la família té un deute de 25.000 euros i que està disposada a entregar l'habitatge per així poder aspirar a un lloguer social. Una hora més tard, els Mossos d'Esquadra els han identificat i els han emplaçat a sortir tot avisant-los que si no ho feien els multarien i els desallotjarien a la força.  "Sense el document d'aprovació de la dació en pagament no es poden acollir a l'ajut que els permetria tenir un habitatge pagant un lloguer social", ha detallat un dels portaveus de la PAH Garrotxa. Denuncien que aquesta família d'origen africà que porta anys establerta a la ciutat i amb fills menors al seu càrrec podria perdre l'oportunitat de trobar un lloguer social. El motiu és que l'entitat els hauria de signar el document d'acceptació de la dació en pagament que acrediti la pèrdua d'habitatge habitual que requereix l'ajut.   L'entitat, però, els diu que encara està estudiant el cas. La plataforma es queixa que el Santander, amb qui porten quatre anys negociant i conversant per arribar a un acord, no els dona cap resposta. Defensen que és un "negoci rodó" per a l'entitat perquè la família ha pagat gairebé el total de la hipoteca i només els queda un deute de 25.000 euros. Aquesta és la quantitat que volen que se'ls condoni a canvi d'entregar el pis al banc.   Els problemes van començar quan fa quatre anys la Setu va perdre la feina i no va poder fer front al pagament de l'hipoteca. Des de llavors també han estat buscant sense èxit un habitatge de lloguer social.  La protesta d'aquest dijous ha començat a les deu del matí amb l'ocupació de les oficines situades al carrer Rafel d'Olot. El subdirector els ha atès i ha fet algunes trucades fins que se'ls ha respost de nou que el cas s'estava estudiant i que no els constava que la família acceptava donar l'habitatge a canvi de la condonació del deute. Una resposta que ha indignat l'entitat, recordant que porten anys sol·licitant-ho.  Una hora més tard, els Mossos d'Esquadra ha identificat tots els concentrats i els ha emplaçat a sortir tot avisant-los que, si no ho feien, els multarien i els desallotjarien a la força. Des de la plataforma han lamentat que s'hagi optat per les "amenaces" en comptes del diàleg i han continuat la concentració a fora de les oficines fins a la una del migdia. No descarten noves mobilitzacions si el cas no es desencalla.

Summary: La PAH Garrotxa ocupa un banc a Olot per denunciar el cas d'una família que porta 4 anys demanant una dació en pagament


Unes 300 persones s’han concentrat aquest dilluns a la tarda davant de la seu del PP a Barcelona per evitar la suspensió de la llei 24/2015 de mesures urgents per a afrontar l'emergència en l'àmbit de l'habitatge i la pobresa energètica. Els manifestants han estat convocats per la Plataforma d’Afectats per a Hipoteca (PAH) i l’Aliança contra la Pobresa Energètica (APE), que juntament amb l’Observatori DESC van promoure la iniciativa legislativa popular (ILP) que va culminar amb l’aprovació d’aquesta llei per part del Parlament. Els convocants han assegurat que han rebut una filtració que apunta que el govern espanyol en funcions del PP planeja recórrer davant del Tribunal Constitucional la llei 24/2015 i demanar-ne la seva suspensió provisional. En unes declaracions als mitjans de comunicació davant de la seu del PP, la representant de l’APE, Maria Campuzano, ha exigit al president de la Generalitat, Carles Puigdemont, que defensi la llei 24/2015 davant del president espanyol en funcions, Mariano Rajoy, en la propera reunió que han de mantenir aquest dimecres. Per la seva banda, el portaveu de la PAH, Carlos Macias, ha afirmat que “l’atac a aquesta llei és la mostra de la por que té el PP a què les coses canviïn i que es retallin els privilegis als seus amics de la banca i les elèctriques”.  Macias ha afirmat que tretze parlaments autonòmics han aprovat normatives semblants a la llei catalana i que, davant d’això, el govern del PP en funcions no té legitimitat per impugnar aquests ordenaments. “És una declaració de guerra contra la ciutadania”, ha sentenciat. El representant de la PAH també ha lamentat que el PP no ha pres cap mesura en quatre anys per evitar els desnonaments ni evitar la pobres energètica i que ara vol suspendre la llei 24/2014, “perquè funciona i retalla privilegis a la banca i a les subministradores”. Els representants de la PAH i l’APE han afirmat que els grups parlamentaris, a excepció del PP i Ciutadans, s’han compromès a fer una defensa pública de la llei 24/2015. Igualment, Campuzano ha explicat que tenen reunions programades amb els grups parlamentaris del Congrés dels Diputats, també amb l’excepció del PP i Ciutadans, que encara no han confirmat aquesta possibilitat. “anirem amb una exigència molt clara: O estan al costat de la ciutadania, o estan al costat dels qui volen fer aquets cop d’Estat contra els drets dels ciutadans. els farem firmar un document comprometent-se amb la llei 24/2015” Els convocants han avançat que, davant de les seves sospites que el Consell de Ministres d’aquest divendres impugni davant del Tribunal Constitucional la llei 24/2015 i en suspengui provisionalment la seva aplicació, demanaran als ciutadans que es concentrin aquell mateix dia a les seus del PP a tot l’Estat. La PAH i l’APE han convocat mobilitzacions com la d’aquest dilluns a Barcelona a més de 44 ciutats “per exigir que cessi en el seu atac als drets més fonamentals”. Els convocants a Barcelona han rebut el suport d’altres entitats com la Federació d’Associacions de Veïnes de Barcelona, Federació d'Associacions de Pares i Mares de Catalunya, Som Energia, o la Taula Tercer Sector. L'executiu espanyol ja havia avisat l'octubre de l'any passat que recorreria la Llei 24/2015 de mesures urgents per afrontar l'emergència en l'àmbit de l'habitatge i la pobresa energètica, aprovada el 29 de juliol de l'any passat. De fet, durant aquests mesos tècnics de l'executiu espanyol i del català han mantingut les negociacions prèvies a la presentació del recurs. El govern espanyol té fins al 5 de maig per presentar el recurs. La Generalitat s'empara en la Llei 24/2015 per seguir garantint el subministrament de llum i gas a famílies vulnerables, després que el Tribunal Constitucional anul·lés fa uns dies el decret llei de pobresa energètica aprovat el desembre del 2013.

Summary: Unes 300 persones es concentren a la seu del PP per defensar la llei contra la pobresa energètica i els desnonaments


El PSOE es queixa de la data, que coincideix amb un partit de la selecció espanyola a la Eurocopa ACN Madrid.-El debat a quatre entre els candidats del PP, Mariano Rajoy; PSOE, Pedro Sánchez; Podem, Pablo Iglesias, i C's, Albert Rivera, tindrà lloc el 13 de juny a la nit, segons informa a través d'un comunicat l'Acadèmia de la Televisió. El realitzarà un consorci format per les televisions. La data –un dilluns que coincideix amb un partit de la selecció espanyola de futbol a la Eurocopa- no agrada al PSOE, que considera que el PP l'ha imposada per intentar tapar el contingut del debat. Al contrari que en altres ocasions, el debat estarà moderat per periodistes d'alguns dels mitjans que l'emetran, RTVE, Atresmedia i Mediaset. Al llarg de la campanya només hi haurà un cara a cara, el que protagonitzaran Pablo Iglesias i i Albert Rivera a La Sexta amb Jordi Évole com a moderador. No hi haurà cara a cara entre Rajoy i Sánchez.

Summary: El debat a quatre entre Rajoy, Sánchez, Iglesias i Rivera tindrà lloc el 13 de juny


Des de l'aprovació del decret llei 16/2019 d'emergència climàtica, que regula la implantació d'energies renovables a Catalunya, les promotores han presentat 34 nous projectes d'energia eòlica a les Terres de l'Ebre. La Ponència Ambiental, que determina la viabilitat de l'emplaçament, ha tombat 16 d'aquests projectes però ha emès informes favorables a la ubicació de 5: Les Crestes (Terra Alta), Empedrats (Terra Alta-Baix Ebre), i Burgans i Muntanyes del Burgans 1 i 2 (Ribera d'Ebre). Aquest pronunciament favorable no garanteix que s'autoritzin però és el cribratge previ abans de l'avaluació d'impacte ambiental i la tramitació del projecte. Hi ha encara 11 parcs que han de passar el filtre de l'òrgan tècnic i 2 que tramita el Ministeri.  Les afectacions a la fauna, sobretot sobre espècies protegides com l'àliga cuabarrada, o l'impacte acumulatiu de diferents projectes són els principals arguments amb què la Ponència Ambiental ha tombat la meitat dels parcs eòlics presentats fins ara per implantar-se a l'Ebre.  Com ha apuntat el tècnic de l'entitat ecologista GEPEC-EdC, Joan Ramon Mendo, l'òrgan col·legiat "fa el que pot i de la millor manera possible", davant un decret llei que no planifica on ubicar els nous projectes de renovables i ho permet a tot el país. "Això obre la porta a la interpretació i és on trobem que hi ha un cert caos, perquè la norma no està ben definida, el criteri tècnic ha d'interpretar i en alguns casos s'encerta i en altres no", ha lamentat.  A la Ponència d'Energies Renovables -que es va constituir a finals del passat mes de febrer- són els "criteris interns" de departaments com Agricultura, Flora i Fauna o Cultura els que acaben tenint més pes a l'hora de determinar la viabilitat de la ubicació dels nous parcs energètics, i no tant les al·legacions dels ajuntaments i les entitats socials que s'hi oposen. Per aquest motiu, Mendo ha tornat a defensar que seria "més efectiu" tenir un mapa que canviés el model, "que portés la producció d'energia prop dels llocs on es consumeix, prop de les ciutats, de les vies del tren d'alta velocitat, d'autopistes, ports i aeroport", on l'impacte seria molt menor que en zones forestals.  La derogació de les ZDP (Zones de Desenvolupament Prioritari) de l'anterior decret d'implantació energètica no ha tingut, de moment, l'efecte dissuasiu que es pressuposava per a zones amb molta massificació eòlica, com la Terra Alta. "La comarca segueix rebent nous projectes i no ho podem entendre ni compartir. És un territori que ja és prou solidari en l'àmbit energètic. El que s'ha fet a la Terra Alta és una escabetxada i se segueixen donant autoritzacions per acabar de trinxar-la", ha denunciat el tècnic de GEPEC.  Les xifres  Però hi ha altres zones que eren "verges" i que poden acabar igual o més massificades d'aerogeneradors. És el cas de Tivissa, a la Ribera d'Ebre, on es projecten la majoria dels nous parcs eòlics del territori ebrenc. En concret, de les 34 noves centrals eòliques que s'han proposat implantar a les Terres de l'Ebre, 16 s'aglutinen al terme municipal tivissenc.  Els parcs eòlics 'Tivissa 1' i 'Tivissa 2', de 10 i 15 aerogeneradors i 72 MW i 108 MW respectivament, estan a tràmit des del març per via ministerial perquè superen els 50 MW de potència que limita les competències del Govern. De la resta, 4 centrals encara han de ser valorades per la Ponència d'Energies Renovables, 7 han rebut un informe desfavorable sobre l'emplaçament i 3 han rebut el vistiplau per iniciar la tramitació. Són els parcs eòlics 'Muntanyes del Burgans 1' i 'Muntanyes de Burgans 2' - de 9 aerogeneradors i 19,4 MW de potència cadascun-, i el parc 'Burgans' -de 9 aerogeneradors i 48 MW de potència-.  També a la comarca riberenca, l'òrgan tècnic ha descartat l'emplaçament del parc eòlic 'Vall de la Torre', als termes de Móra d'Ebre, Ascó i la Fatarella (Terra Alta); del parc 'L'Ebre', als termes d'Ascó i la Fatarella; i estan en tràmit les centrals 'Tramuntana 1' i 'Tramuntana 2', als termes de Flix i Riba-roja d'Ebre.  Dos parcs amb llum verda a la Terra Alta Aquests dos parcs denominats 'Tramuntana' formen part d'un conjunt de 5 centrals que l'empresa alemanya ABO WIND ha presentat a través d'una companyia valenciana. Els parcs 'Tramuntana, 3, 4 i 5' s'ubiquen a la Terra Alta, als termes de Corbera d'Ebre, Bot i Gandesa. Es tracta de centrals eòliques de 9 aerogeneradors i 50 MW de potència, cadascuna. Aquest mateix dimarts, entitats socials, econòmiques i també els ajuntaments afectats presentaven informes desfavorables al 'Tramuntana 3', que afectaria nombroses fortificacions ubicades a les cotes Punta del Cucut, la Pila, les Malees, el Coll de l'Anís i el Coll de Cosso, i que van ser ocupades per la 45 Divisió Republicana durant la Batalla de l'Ebre. A la zona, en superfície, és fàcil trobar-hi restes humanes i restes de material bèl·lic. A la Punta del Cucut també s'hi troba el jaciment arqueològic de 'Les Crevetes', registrat a l'Inventari del Patrimoni Arqueològic i Paleontològic de Catalunya. Aquestes 3 centrals són les últimes que han entrat a tràmit per construir-se a la Terra Alta i encara no han estat avaluades per la Ponència Ambiental. L'òrgan col·legiat sí s'ha pronunciat sobre els avantprojectes de 8 parcs eòlics més que les promotores van presentar a la primavera a la comarca. D'aquests, s'han emès informes favorables per a les centrals 'Empedrats' i 'Les Crestes' però s'han desestimat els parcs 'Sant Blai', 'Calvari', 'L'Ebre', 'Vall de la Torre', 'Santa Madrona' i 'Murtes'.  Els projectes del Baix Ebre Al Baix Ebre només el parc 'Empedrats', que afecta els termes municipals del Pinell de Brai (Terra Alta) i Benifallet, ha rebut un acord favorable respecte a l'emplaçament per part de la Ponència d'Energies Renovables. L'òrgan ambiental ha desestimat els parcs 'Serra 3 i 4' del Perelló i Tortosa, i també la central 'La Mola', al Perelló. Segueixen en tràmit el parc 'Perelló-Tivissa V' i l'ampliació de l'actual central de 'Les Colladetes'. L'energia eòlica actual El nombre d'aerogeneradors en funcionament a les Terres de l'Ebre és de 328, repartits en 17 parcs eòlics. El Baix Ebre és la comarca que n'acumula més, 159 molinets en 6 centrals. A la Terra Alta són 148 aerogeneradors funcionant repartits en 9 parcs eòlics, i a la Ribera d'Ebre funcionen 2 centrals amb 21 molins de vent. Juntament amb la Segarra i l'Anoia, les tres comarques ebrenques han tornat a ser l'objectiu de les promotores energètiques. Des de la posada en marxa del decret llei s'ha sol·licitat instal·lar 276 nous aerogeneradors -160 a la Ribera d'Ebre, 76 a la Terra Alta i 40 al Baix Ebre-.  Energia solar, al Montsià Pel que fa al Montsià, totes les peticions que afecten la comarca són per a la instal·lació de plaques fotovoltaiques. Els avantprojectes que s'han presentat afecten unes 48 hectàrees als termes d'Ulldecona (amb 4 projectes), la Galera, Godall, Masdenverge i Santa Bàrbara. També hi ha peticions per implantar parcs solars en 38 hectàrees del Baix Ebre (al Perelló, l'Aldea i l'Ametlla de Mar), i en 6 hectàrees a la Ribera d'Ebre, a Ascó i Flix.  La Ponència d'Energies Renovables només ha desestimat l'emplaçament d'un dels parcs solars d'Ulldecona mentre que els projectes de l'Ametlla de Mar i l'Aldea, i el de Masdenverge i Santa Bàrbara encara no han passat l'avaluació.

Summary: La Ponència Ambiental desestima la meitat d'una trentena de nous parcs eòlics projectats a l'Ebre


Un mosso d’esquadra fora de servei ha detingut un lladre que acabava de robar una bossa de mà a Tarragona. Els fets van passar dimarts a la tarda quan l’agent va escoltar els crits d’una noia que alertava que li havien sostret la bossa de l’interior del seu cotxe. El mosso es va dirigir cap al presumpte lladre, però aquest va optar per llençar la bossa a terra i sortir corrent. El noi, de 19 anys, va ser interceptat i detingut poc després al carrer del Riu Siurana. L’arrestat passarà en les properes hores a disposició judicial.

Summary: Un mosso fora de servei enxampa un noi que havia robat una bossa de mà a Tarragona


L'expresident del Barça, Sandro Rosell, ha negat aquest dimarts, durant la seva declaració a l'Audiència Nacional,  que cobrés comissions "ni legals ni il·legals"  per haver fet d'intermediari entre la societat saudita Sports Events Company (ISE) i la Confederació Brasilera de Futbol (CBF) per drets d'imatge i organització de partits. "L'únic que va haver-hi van ser retribucions a la meva empresa per part d'ISE", en referència a la companyia Uptrend Development, que Rosell ha xifrat en 5,8 MEUR. Rosell ha denunciat que se l'investiga des que va presidir el Barça: "Fins l'any 2010 que vaig ser president de l'entitat mai a la vida havia entrat a un jutjat, havia tingut una inspecció d'Hisenda o una denúncia". En canvi, ha argumentat que des que va ser escollit president del Barça ha tingut "tres denúncies de la fiscalia a l'Audiència Nacional i mes de 50 inspeccions fiscals". "Ha estat increïble", ha dit Rosell, que ha dit que algú a Barcelona ja el va alertar que anirien "darrere seu" pel fet de presidir el club blaugrana.

Summary: Rosell nega que cobrés comissions "ni legals ni il·legals" i denuncia que se l'investiga des que va presidir el Barça


Un de les prioritats comercials de la trobada és l’Iran després del recent desbloqueig econòmic ACN Barcelona.-El Port de Barcelona participa aquests dies a la conferència Trans Middle East 2017, la principal fira portuària de l’Orient Mitjà, que se celebra aquest dimarts i dimecres a Teheran (Iran). A més de promocionar els serveis del Port de Barcelona i els seus operadors, un dels objectius és potenciar la relació amb el mercat de l’Orient Mitjà, ja que per exemple la zona del Golf Pèrsic i l’Aràbia Saudí tenen un important tràfic de granels líquids (químics i petrolífers) amb el Port de Barcelona i està experimentant un important creixement en el tràfic de contenidors i vehicles nous. Una de les prioritats la trobada, on el port hi està representat pel seu cap de vendes, Carles Mayol, és l’Iran després del recent desbloqueig econòmic del país. En aquest sentit, per tal de donar suport a les empreses catalanes interessades a entaular relacions comercials amb l’Iran, el mes de desembre es va establir a l’Edifici Blau Port del Port de Barcelona la nova delegació per a Catalunya de la Cambra de Comerç i Indústria Hispano Iraniana, encapçalada per Leovigildo Pareja, també president de la companyia transitària LeoProex. L’objectiu d’aquesta delegació és oferir suport a les companyies que vulguin operar comercialment amb l’Iran –un país que actualment presenta àmplies possibilitats de creixement–, centrant els seus esforços en el foment de noves estratègies de concentració i cooperació que permetin la internacionalització de la petita i mitjana empresa.

Summary: El Port de Barcelona participa a la principal fira portuària de l’Orient Mitjà a Teheran


Al desembre del 2018 acumulava 97 processos relacionats amb la no transposició de normes, dels quals 27 van iniciar-se el mateix any ACN Brussel·les.-Espanya és l’estat de la Unió Europea que acumula més procediments d’infracció per aplicar de forma tardana o transposar incorrectament legislació europea. Així ho indica la Comissió Europea en un informe que revela que el desembre del 2018 l’Estat tenia gairebé un centenar de processos oberts. Dels 97 procediments d’infracció pendents, 27 van ser iniciats el mateix 2018, mentre que la resta van començar abans i encara no s’han tancat. La majoria dels procediments incoats tenen a veure amb la mala aplicació o l’aplicació tardana de regles sobre el mercat interior de la UE i les PIMES, el medi ambient i la mobilitat.   Com a conseqüència dels incompliments reiterats, l’any passat la Comissió Europa va portar Espanya davant del TJUE i va sol·licitar la imposició de sancions econòmiques per tres afers.

Summary: Espanya és l'estat de la UE amb més procediments d'infracció pendents per aplicar tard o malament el dret europeu


El sistema de pensions de la Seguretat Social és totalment viable i la manca de recursos que arrossega en aquests moments no s'explica per un augment de la demografia que el faci insostenible sinó pels baixos salaris que ha imposat el govern del Partit Popular a partir de la reforma laboral del febrer del 2012, segons han coincidit a diagnosticar Javier Pacheco i Camil Ros, secretaris generals de CCOO i UGT respectivament. Els dos sindicats i les diferents federacions i entitats de pensionistes i jubilats han presentat aquest divendres un pla de 12 mobilitzacions entre aquest divendres i dissabte a Catalunya i més de 100 al conjunt de l'estat espanyol. El lema de les mobilitzacions és en 'Defensa les pensions d'avui i de demà' i per reclamar la recuperació del poder adquisitiu de les pensions.    La manifestació a la ciutat de Barcelona començarà a les 11h del mati d'aquest dissabte a la plaça Urquinaona i es traslladarà pel centre de Barcelona fins a la delegació del govern espanyol al carrer Mallorca, cantonada Roger de Llúria.  Camil Ros ha resumit en la seva intervenció l'opinió de les organitzacions convocants de les mobilitzacions d'aquest cap de setmana a Catalunya i les més de 100 manifestacions i concentracions previstes a l'estat espanyol. Ros ha dit que el problema de les pensions no ve de la legislació de les pensions ni de les limitacions del model de la Seguretat Social sinó que les carències del model s'expliquen a partir de la reforma laboral del febrer del 2012.  El secretari general de la UGT ha explicat que en el tancament d'afiliació del 2017 el nombre de persones afiliades a  la seguretat social és el mateix que hi havia en els anys 2008, 2009 o 2010. La diferència en relació amb aquells anys és que ara els ingressos dels afiliats són molt més baixos que els ingressos d'aquells anys perquè els salaris s'han devaluat amb la reforma laboral. ''Per tant, el problema està en els salaris no en les pensions i per tant el problema de les pensions no és la demografia sinó que és el Partit Popular i la seva política de baixos salaris''.  Javier Pacheco ha advertit al govern del PP que els sindicats no acceptaran ''solucions parcials'' per resoldre el model de la Seguretat Social i ha recordat que a la taula de negociació per les pensions, els Pactes de Toledo, hi ha propostes que permeten un superàvit del model de 70.000 milions d'euros a l'any. Pachecho ha dit que entre el dèficit actual de 18.000 euros i l'escreix de 70.000 milions de superàvit ''hi ha marge'' per afrontar la negociació amb garanties per mantenir el poder adquisitiu dels pensionistes.  El coordinador de la Plataforma de la gent Gran de Catalunya, Josep Guinot, ha defensat que l'Estat té recursos suficients per garantir el poder adquisitiu de les pensions com es demostra en el fet que quan és govern de PP vol troba diners per exemple per rescatar les autopistes en fallida.  Camil Ros ha previst que amb les mobilitzacions generals de la vaga del 8 de març i les manifestacions i concentracions que s'estan produint en defensa de les pensions i la recuperació del poder adquisitiu dels jubilats es pot preveure ''una primavera calenta''.  Tant Pacheco com Ros han coincidit en fer una crida a secundar les mobilitzacions dels pensionistes i han alertat que són mobilitzacions que afecten no només als actuals jubilats sinó que també als treballadors que estan en actiu actualment.

Summary: Els sindicats i els jubilats impulsen 12 mobilitzacions per recuperar el poder adquisitiu de les pensions


El conseller d'Acció Exterior i Relacions Institucionals, Ernest Maragall, ha posat condicions a l'Estat i assegura que a la bilateral s'ha d'incloure a l'ordre del dia parlar de la situació dels presos i dels polítics a l'estranger i també del dret a l'autodeterminació. Fins que això no s'inclogui, Maragall alerta que no s'asseuran a la taula, tot i que creu que hi ha marge per a l'acord. Després de la reunió amb la ministra de Política Territorial, Meritxell Batet, diu que tots dos s'han emplaçat a trobar la manera d'incloure "de manera formal però explícita" aquests dos punts -a banda d'altres a tractar- per poder celebrar la comissió la setmana vinent. Abans de la reunió, Batet ha remarcat que feia set anys que no es celebrava la bilateral i que havia de servir posar sobre la taula temes de "conflictivitat" com els recursos que tots dos governs han portat davant el TC, avançar en matèria de traspassos i transferències i també sobre inversions "estratègiques" en infraestructures. El que està clar és que la trobada es farà a Barcelona.

Summary: Maragall condiciona la celebració de la bilateral a parlar dels presos i del dret a l'autodeterminació


Més de 200 persones s'han concentrat a l'exterior del recinte firal Cubic de Viladecans (Baix Llobregat), en contra de la visita del president del govern espanyol, Pedro Sánchez. Els manifestants han cantat proclames en contra de l'executiu espanyol i han reclamat l'alliberament dels líders independentistes. Entre d'altres, han cridat "Pedro Sánchez agafa el telèfon", "Llibertat presos polítics" o "No toqueu el nostre jovent", en clara al·lusió a les actuacions policials dels darrers dies. Un ampli dispositiu dels Mossos d'Esquadra i la Policia Local ha acordonat la zona, separant els concentrats de l'entrada principal de l'equipament on s'ha celebrat un acte de precampanya del PSOE. Els manifestats s'han concentrat des d'abans de les sis de la tarda a Passeig de la Marina de Viladecans per rebutjar la presència del president del govern espanyol, Pedro Sánchez i l'acte del PSOE que se celebrava a l'auditori Cubic de la localitat. La protesta ha tingut un caràcter pacífic, malgrat que alguns dels participants han llançat ous contra els Mossos d'Esquadra i els han escridassat.  L'únic moment de tensió ha tingut lloc quan ha acabat l'acte i els simpatitzants i militants socialistes que havien vingut en autocar per participar en aquesta cita han hagut de marxar.  La policia ha muntat un cordó per protegir els vehicles i mentre sortien alguns dels manifestat els han increpat i una pedra ha impactat contra un dels autocars sense provocar danys.  La concentració, que estava convocada pel Pícnic per la República i els CDR, s'ha dissolt poc abans de les nou de la nit.

Summary: Centenars de persones es concentren a Viladecans en contra de la visita de Pedro Sánchez


El president del PPC, Xavier Garcia Albiol, s'ha referit a un "malentès" entorn de les seves declaracions sobre TV3 en un acte de partit aquest divendres a Cerdanyola del Vallès. En aquest acte el candidat popular a la Generalitat va carregar contra la televisió pública catalana i va afirmar que el PP proposarà "tancar TV3 i tornar-la a obrir amb gent normal". El Comitè d'Empresa ha anunciat que estudiarà si les declaracions d'Albiol poden ser constitutives d'un delicte d'odi. "Odi és el que em va passar divendres a Cerdanyola. No sé si en aquesta casa han tingut oportunitat de veure el vídeo que sí que ha sortit en totes les TV. Dit això l'expressió "normal" no té cap connotació ni referència a l'àmbit personal de ningú. Que quedi clar aquest malentès", ha escrit Albiol al seu compte de Twitter. Aquest dissabte a la tarda, Albiol, des de Badalona, ha dit que TV3 "és un instrument d'agitació independentista, un instrument a favor d'una ideologia que vol agitar la població". Pel president del PP, aquesta televisió "s'ha de canviar de dalt a baix en favor dels catalans, de la pluralitat, del respecte i de tots els catalans" per tal que "deixi de ser una televisió de partit, tele Puigdemont". Xavier Garcia Albiol ha assegurat que respecta que el Comitè d'Empresa hagi anunciat que estudiarà si les declaracions d'Albiol poden ser constitutives d'un delicte d'odi. "Si creuen que les meves declaracions destil·len odi els convidaria a haver vingut ahir en un municipi de l'àrea metropolitana i que vegin com els radicals independentistes destil·len odi amb els que no pensen com ells", ha reblat el líder popular. A més, ha retret a la televisió catalana no haver difós les imatges de Cerdanyola.

Summary: Albiol parla de "malentès" i diu que l'expressió "normal" no té cap "connotació personal" sobre els treballadors de TV3


La portaveu del Govern, Neus Munté, no veu marge per a l'acord en la proposta de Compromís, especialment després de la resposta que han donat ja des del PSOE. "No donem cap mena de marge de confiança que això prosperi, ho interpretem com els darrers moviments. Focs artificials que indiquen que el temps s'esgota", ha diagnosticat Munté en roda de premsa, on ha constatat que cap partit vol ara assumir el que és un "fracàs estrepitós de la política espanyola", que es mostra "incapaç de dibuixar i definir un projecte polític ja no per a Catalunya sinó també per a Espanya". També ha remarcat que un dels principals motius que han portat a aquesta situació és la qüestió catalana, que ha estat "en el centre del debat". Munté ha recordat que alguns partits han plantejat el referèndum com una línia vermella, entre que altres han manifestat que no pactarien mai amb algú que vol "trencar la unitat" d'Espanya. La portaveu ha ironitzat que mentre Espanya no presenta cap projecte per a Catalunya, la qüestió catalana ha estat present en totes les negociacions.  A això li ha sumat la "incapacitat en sentit general" de la política espanyola, que no té "cultura de pacte" com sí que ha demostrat que té Catalunya, ha dit. També ha aprofitat per criticar que el govern espanyol hagi estat "en funcions" per algunes coses però en canvi en altres qüestions sí que hagi pres decisions. Mentre que ha estat "absolutament desaparegut" a l'hora de definir una política d'acollida a les persones refugiades, ha citat com a exemple, "segueix posant traves a totes les iniciatives del Parlament per afavorir la lluita contra la pobresa energètica i continua negant-se al diàleg sobre el procés". "El fet d'estar en funcions el govern del PP ho ha aplicat de manera asimètrica", ha conclòs, fent referència també als objectius de dèficit.  Sobre la proposta de llista conjunta independentista que llença CDC, Munté no ha volgut pronunciar-se explícitament com a govern, però sí que ha assegurat que l'executiu és "partidari de la màxima unitat en la defensa de les posicions que conformen el full de ruta". Ara bé, ha afegit que la "concreció o formulació d'aquesta unitat correspon als partits".

Summary: El Govern no veu marge d'acord en la proposta de Compromís i constata el "fracàs estrepitós" de la política espanyola


Els Mossos d'Esquadra han detingut els sis membres d'una organització criminal especialitzada en cometre robatoris violents a domicilis. La investigació es va iniciar al març quan els Mossos van detectar diversos robatoris amb força en pocs mesos en cases de la zona del Garraf, tots ells amb el mateix 'modus operandi'. Els lladres actuaven principalment entre la tarda i la nit i escalaven les tanques perimetrals i forçaven les portes o les finestres per accedir a l'habitatge. Segons fonts policials, els detinguts estaven establerts a Sant Pere de Ribes, tot i que un d'ells venia amb el seu vehicle des de Múrcia per cometre els robatoris i s'enduia part dels objectes sostrets. Es tracta d'un home de 38 anys, de nacionalitat espanyola i que es desplaçava des de Múrcia el dia escollit per cometre el robatori, recollia la resta de l'equip als seus domicilis i els portava fins a l'objectiu triat.  En algunes ocasions els autors també sostreien vehicles que posteriorment feien servir per a cometre els assalts i que els agents van recuperar. Per aquest motiu, el grup va incorporar un nou membre que els cedia el vehicle i que els feia de conductor durant els assalts. El dia 14 de setembre els mossos van establir un dispositiu que va permetre detenir els sis homes a Sant Pere de Ribes. El mateix dia van realitzar les entrades i escorcolls als domicilis dels detinguts d'on van recuperar diversos objectes procedents dels robatoris. Els arrestats, quatre de nacionalitat albanesa, un de nacionalitat espanyola i l'altre de nacionalitat romanesa i d'edats compreses entre els 19 i els 51 anys, van passar a disposició judicial el 16 de setembre. El jutge va decretar presó provisional per a tots sis.

Summary: Cau un grup especialitzat en robatoris en domicilis al Garraf